KIRJALLINEN KYSYMYS P-3336/02 esittäjä(t): Arlindo Cunha (PPE-DE) komissiolle. Manchego-juuston alkuperänimitys.



Virallinen lehti nro 137 E , 12/06/2003 s. 0193 - 0194



KIRJALLINEN KYSYMYS P-3336/02 esittäjä(t): Arlindo Cunha (PPE-DE) komissiolle (19. marraskuuta 2002) Aihe: Manchego-juuston alkuperänimitys Äskettäin Strasbourgissa pidetyssä Euroopan maantieteellisiä merkintöjä käsittelevän yhdistyksen kokouksessa tuotiin esiin espanjalaiseen Manchego-juuston alkuperänimitykseen liittyvät kaksi suurinta ongelmaa. Toinen niistä on se, että EU:n markkinoilla on useita Manchego-jäljitelmiä, muun muassa eräs belgialainen juusto käyttää tätä nimitystä. Toinen on se, että Yhdysvalloissa on mahdotonta rekisteröidä Manchego-alkuperänimitys, koska eräs kalifornialainen yritys nimeltään Cacique vastustaa sitä ja myy omia juustojaan kyseisellä nimellä. - Tietääkö komissio EU:n markkinoilla olevista Manchego-jäljitelmistä? Mihin toimiin on ryhdytty sen varmistamiseksi, että asianomaisia yhteisön säädöksiä noudatetaan? - Onko komissio ryhtynyt tai aikooko se ryhtyä toimiin saadakseen Yhdysvallat antamaan luvan Manchego-alkuperänimityksen rekisteröintiin maassaan? - Käsitelläänkö tämänkaltaisia ongelmia jotka koskevat useita eurooppalaisia tuotteita siinä näkökannassa, jonka komissio pian esittää WTO-neuvotteluissa? Franz Fischlerin komission puolesta antama vastaus (20. joulukuuta 2002) Komissiolla ei ole tietoa kysymyksessä mainituista seikoista eli yhteisön markkinoilla olevista erilaisista jäljitelmistä ja erityisesti Belgian markkinoilla olevasta suojatulla alkuperänimityksellä (SAN) varustetun Queso Manchego -juuston jäljitelmästä. Yhteisön tasolla vuodesta 1996 alkaen rekisteröityyn(1) suojattuun alkuperänimitykseen Queso Manchego sovelletaan yhteisön markkinoilla asetuksen (ETY) N:o 2081/92(2) 13 artiklassa säädettyä suojaa. Mainitun asetuksen 10 artiklassa säädetään, että jäsenvaltioiden tämän asetuksen soveltamista varten luomien tarkastuksen rakenteiden tehtävänä on varmistaa, että maataloustuotteet ja elintarvikkeet, joilla on suojattu nimitys, vastaavat eritelmien vaatimuksia. Näin ollen kaikkien nimityksellä Queso Manchego SAN varustettujen yhteisön markkinoilla olevien tuotteiden on ehdottomasti täytettävä kyseisen tuotteen osalta rekisteröidyn eritelmän vaatimukset, ja tämän vuoksi ainoastaan näitä vaatimuksia vastaavat tuotteet voidaan varustaa kyseisellä nimityksellä. Komissio on yleisesti ottaen tietoinen Queso Manchego -nimityksen ja muiden yhteisön tasolla suojattujen alkuperänimitysten tai suojattujen maantieteellisten merkintöjen jäljitelmistä ja väärinkäytöksistä kansainvälisillä markkinoilla. Tästä syystä komissio on Maailman kauppajärjestössä (WTO) käymissään neuvotteluissa pyrkinyt voimakkaasti ehkäisemään tällaisen ongelman esiintymistä kansainvälisellä tasolla. Komissio neuvotteli ensinnäkin teollis- ja tekijänoikeuksien kauppaan liittyviä näkökohtia käsittelevässä neuvostossa (TRIPS) 20 muun WTO:n jäsenen kanssa ehdotuksen, jossa esitetään suojelun laajentamista muihin kuin viiniin ja väkeviin alkoholijuomiin. Tämän jälkeen se ilmoitti toiveensa siitä, että maantieteellisten merkintöjen suojelu sisällytettäisiin maataloussopimukseen ja tarkemmin sanoen niihin markkinoillepääsyä koskeviin neuvotteluihin, jotka ovat sopimuksen mukaan asialistalla Dohan jälkeen. Komission käytettävissä ei ole yksityiskohtaisia tietoja kysymyksen esittäjän mainitsemasta konkreettisesta tapauksesta, joka liittyy Queso Manchego -alkuperänimityksen rekisteröinnissä Yhdysvalloissa ilmenneisiin ongelmiin. Näin ollen komissio ei voi ilmaista kantaansa tähän kysymykseen. (1) EYVL L 148, 21.6.1996. (2) Neuvoston asetus (ETY) N:o 2081/92, annettu 14 päivänä heinäkuuta 1992, maataloustuotteiden ja elintarvikkeiden maantieteellisten merkintöjen ja alkuperänimitysten suojasta, EYVL L 208, 24.7.1992.